Mladík Jeffrey Bruma podpísal na Stamford Bridge novú zmluvu. The Blues sa zaviazal až do roku 2014.
18-ročný Holanďan prišiel na Stamford Bridge v roku 2007. Svoju prvú profesionálnu zmluvu podpísal v lete minulého roka. Momentálne má už ale novú zmluvu, ktorá by ho mala v Londýne udržať najbližšie štyri roky. "Som veľmi šťastný, že som tu," povedal Bruma na oficiálnych stránkach klubu.
"Celú dobu, čo som tu, pracujem na zlepšení. Ďalším krokom bolo dostať zmluvu, ktorú som dostal a teraz sa musím znova zlepšovať. Taktiež sa mi podarilo debutovať v národnom tíme. Keď dosiahnete vaše ciele, je samozrejmé, že máte zase nové. Teraz je mojím cieľom sa prebojovať do tímu, aspoň na lavičku náhradníkov."
Svoj debut za Holandsko si Bruma odbil v zápase proti Ukrajine. Po nedávnej operácii sa zdá byť fit. "Nemám žiadne bolesti, vyzerá to tak, že je všetko v poriadku. Mám trošku stuhnuté svaly, pretože telo si musí na všetko znova zvykať. Musím ukázať manažérovi, že som úplne fit a pripravený na zápas," zakončil.